Document ID: 32004R0993

IR-REGOLAMENT TAL-KUNSILL (KE) Nru 993/2004
tas-17 ta' Mejju 2004
li jemenda r-Regolamenti (KE) Nru 658/2002 li jimponi dazju anti-dumping definittiv fuq importazzjonijiet ta' ammonium nitrate li joriġinaw mir-Russja u (KE) Nru 132/2001 li jimponi dazju anti-dumping definittiv u li jiġbor definittivament id-dazju provviżorju impost fuq importazzjonijiet ta' ammonium nitrate li joriġinaw mill-Polonja u l-Ukrajna, u li jtemm il-proċedura anti-dumping fir-rigward ta' importazzjonijiet li joriġinaw mil-Litwanja
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l- Komunità Ewropea,
Wara li kkunsidra r-Regolament tal-Kunsill (KE) Nru 384/96 tat-22 ta' Diċembru 1995 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (1), (“ir-Regolament bażi”), u partikolarment l-Artikoli 8, 11(3), 21 u 22 (ċ) tiegħu,
Wara li kkunsidra l-proposta preżentata mill-Kummissjoni wara konsultazzjoni mal-Kumitat Konsultattiv,
Billi:
A. PROĊEDURA
1. Miżuri fis-seħħ
(1)
Konsegwenti għal skadenza u reviżjoni interim, permezz tar-Regolament (KE) Nru 658/2002 (2) il-Kunsill impona dazju anti-dumping definittiv fuq importazzjonijiet ta' ammonium nitrate (“il-prodott ikkonċernat”) li joriġina mill-Federazzjoni Russa (“Russja”). Permezz tar-Regolament (KE) Nru 132/2001 (3), il-Kunsill impona dazju anti-dumping definittiv fuq importazzjonijiet ta' ammonium nitrate li joriġina mill-Ukrajna.
(2)
Il-miżuri huma dazju speċifiku ta' 47,07 EUR/ tunnellata metrika fil-każ tar-Russja u ieħor ta' 33,25 EUR/ tunnellata metrika fil-każ ta' l-Ukrajna.
2. Investigazzjoni
(3)
Fl-20 ta' Marzu 2004 il-Kummissjoni ħabbret permezz tal-pubblikazzjoni ta' avviż fil-Ġurnal Uffiċjali ta' l-Unjoni Ewropea (4) l-bidu ta' reviżjoni interim parzjali tal-miżuri fis-seħħ (“il-miżuri”) skond l-Artikoli 11(3) u 22(ċ) tar-Regolament bażi.
(4)
Ir-reviżjoni ġiet mibdija fuq l-inizjattiva tal-Kummissjoni sabiex jiġi eżaminat jekk, bħala konsegwenza tat-tkabbir ta' l-Unjoni Ewropea fl-1 ta' Mejju 2004 (“it-tkabbir”) u, b'kunsiderazzjoni ta' l-interess Komunitarju, hemmx il-bżonn li jiġu adattati l-miżuri sabiex jiġi evitat effett għal għarrieda u eċċessivament negattiv fuq il-partijiet kollha nteressati inklużi utenti, distributuri u konsumaturi.
3. Il-partijiet milquta mill-investigazzjoni
(5)
Il-partijiet kollha nteressati magħrufa lill-Kummissjoni, inkluża l-industrija Komunitarja, assoċjazzjonijiet ta' produtturi jew utenti fil-Komunità, esportaturi/produtturi fil-pajjiżi konċernati kif ukoll partijiet interessati fl-għaxar Stati Membri ġodda li ngħaqdu ma' l-Unjoni Ewropea fl-1 ta' Mejju 2004 (“UE10”) kienu avvżati bil-bidu ta' l-investigazzjoni u kienu mogħtija l-opportunità li jagħmlu magħrufa l-fehmiet tagħhom bil-miktub, li jippreżentaw informazzjoni u li jipprovdu prova ta' sostenn fil-limitu taż-żmien indikat fl-avviż tal-bidu. Il-partijiet interessati kollha li għamlu tali talba u li urew li kien hemm raġunijiet għala huma kellhom jingħataw widen ġew mogħtija udjenza.
(6)
F'dan ir-rigward, il-partijiet interessati li ġejjin taw il-fehmiet tagħhom:
(a)
Assoċjazzjoni ta' produtturi Komunitarji:
European Fertilizers Manufacturers Association (EFMA).
(b)
Produtturi esportaturi:
Nak Azot, Moscow, Russja
OAO Kirovo - Chepetsky Chimkombinat, Kirovo - Chepetsk, Russja
Cherkasy Azot, Cherkasy, Ukrajna
JSC Acron, Vellky Novgorod, Russja.
B. IL-PRODOTT IKKUNSIDRAT
(7)
Il-prodott in eżami huwa l-istess bħal fl-investigazzjoni oriġinali, i.e. ammonium nitrate, fertilizzant ta' solid nitrogen komunement użat fl-agrikoltura. Huwa manifatturat mill-ammonia u nitric acid u l-kontenut ta' nitrogen jeċċedi t-28 % fil-piż f'forma ta' pilloli jew granuli.
(8)
Il-prodott preżentement jaqa' taħt il-kodiċi NM 3102 30 90 (ammonium nitrate f'soluzzjonijiet oħra minn dawk ta' l-ilma) u 3102 40 90 (taħlitiet ta' ammonium nitrate ma' calcium carbonate jew ma' sustanzi inorganiċi u mhux fertilizzanti oħra, b'kontenut ta' nitrogen li jeċċedi t-28 % fil-piż).
Ċ. RIŻULTATI TA' L-INVESTIGAZZJONI
1. Is-sottomissjonijiet ta' partijiet interessati fil-pajjiżi esportaturi
(9)
Tliet produtturi esportaturi Russi u produttur esportatur Ukrajin, awtoritajiet Russi u Ukrajini ddikjaraw li, minħabba l-livell għoli ta' dazji anti-dumping u bħala konsegwenza ta' l-estensjoni tal-miżuri lill-UE10, il-flussi kummerċjali tradizzjonali tagħhom lejn l-UE10 se jkunu ddisturbati b'mod sinifikattiv.
(10)
Huma ddikjaraw, partikolarment, li ż-żidiet f'daqqa waħda u severi fil-prezzijiet ipprovokati mid-dazji anti-dumping imposti fuq prezzijiet speċifiċi għamlu l-prodott projbittivament għali għall-utenti finali fl-UE10.
2. Kummenti riċevuti mill-Industrija Komunitarja
(11)
L-Industrija Komunitarja ddikjarat li għalkemm il-prezzijiet medji fl-UE10 kienu sinifikattivament aktar baxxi minn dawk fl-Unjoni Ewropea kif kostitwita qabel l-1 ta' Mejju 2004 (“l-UE15”), hija ma topponi l-ebda proposta għal miżuri intermedji meħuda matul perjodu ta' transizzjoni li ma jolqtux ħażin is-sitwazzjoni tagħha.
3. Kummenti riċevuti mill- Istati Membri
(12)
L-awtoritajiet Spanjoli esprimew tħassib, iżda madankollu, bħall-bqija ta' l-Istati Membri, huma ma opponewx il-miżuri transitorji proposti mill-Kummissjoni.
(13)
Kien ġie sostnut li diversi Stati Membri mill-UE10 kienu imponew miżuri fuq il-prodott ikkonċernat u li dawn il-miżuri żguraw livell ta' protezzjoni fl-UE10 li ntemm mat-Tkabbir. Il-miżuri meħuda kienu:
(a)
Kwoti ta' salvagwardja imposti fil-Polonja f'Ġunju 2002 fuq l-importazzjonijiet ta' ammonium nitrate li joriġina mir-Russja u f'Diċembru 2002 miżuri ta' salvagwardja fuq importazzjonijiet ta' ammonium nitrate li joriġina mill-Ukrajna;
(b)
Miżuri ta' salvagwardja imposti fl-Ungerija f'Lulju 2003 b'dazju addizzjonali ta' 11 600HUF/t fuq importazzjonijiet ta' ammonium nitrate li joriġina mir-Russja u l-Ukrajna;
(ċ)
Miżuri ta' salvagwardja imposti fir-Repubblika Ċeka fi Frar 2003 b'dazju addizzjonali ta' 16 % fuq l-importazzjonijiet ta' ammonium nitrate li joriġina mill-Ukrajna u miżuri ta' salvagwardja b'dazju addizzjonali ta' 35 % fuq il-prodott ikkonċernat li joriġina mir-Russja.
(14)
Minkejja dak, l-awtoritajiet ta' l-UE10 kienu tal-fehma li miżuri speċjali transitorji għandhom japplikaw fuq l-importazzjonijiet tal-prodott ikkonċernat mill-Ukrajna u r-Russja wara t-Tkabbir. F'dan ir-rigward, kien ġie sostnut li l-prodott ikkonċernat huwa ta' mportanza sinifikattiva għall-utenti agrikoli fl-UE10 għaliex ma jistgħax jiġi faċilment sostitwit bi prodott ieħor.
(15)
Kien ukoll ikkunsidrat li żieda f'daqqa u severa fil-prezzijiet ta' ammonium nitrate għall-bdiewa ta' l-UE10 ma għandhiex titħalla; għaliex, f'dak il-każ, huma jsofru tbatija aktar meta jkunu qegħdin jadattaw ruħhom għall-kompetizzjoni mill-produtturi agrikoli fl-UE15. L-importanza ta' din il-kwistjoni kienet enfasizzata aktar bil-valur notevoli ta' l-esportazzjonijiet (madwar 59 miljun euro per annum) mill-Ukrajna u mir-Russja lejn l-UE10 paragunat ma' l-esportazzjonijiet lejn l-UE15 ta' madwar 39 miljun euro per annum minn dawn il-pajjiżi.
(16)
Kien għalhekk asserit li l-provvista ta' importazzjonijiet fl-UE10 tal-prodott ikkonċernat bi prezzijiet li ma jogħlux f'daqqa waħda u severament hija ta' importanza sinifikattiva għal dawn l-utenti finali fl-UE10.
(17)
Għaldaqstant, dawn l-awtoritajiet huma tal-fehma li l-importazzjonijiet tal-prodott ikkonċernat li joriġina mill-Ukrajna u mir-Russja fl-UE10 għandhom jiġu mogħtija trattament speċjali fir-rigward ta' miżuri ta' anti-dumping.
4. Stima
(18)
Abbażi tad-data u l-informazzjoni disponibbli, kienet saret analiżi li kkonfermat li verament kien hemm differenza notevoli bejn il-prezzijiet attwali għall-prodott ikkonċernat fl-UE10 u l-UE15 (p.e. fl-UE10 fl-2000-2003 il-prezz medju kien ta' 70 euro għall kull tunnellata metrika mir-Russja u 84 euro għall kull tunnellata metrika mill-Ukrajna, waqt li fl-UE15 fl-2000-2003 kien ta' 100 euro għall kull tunnellata metrika mir-Russja u 108 euro għall kull tunnellata metrika mill-Ukrajna).
(19)
L-analiżi uriet ukoll li l-volumi ta' importazzjonijiet deħlin fl-UE10 mill-Ukrajna u r-Russja kienu konsiderevoli (medja fl-2000-2003 ta' madwar 817 elf tunnellata metrika).
5. Konklużjoni
(20)
Dawn id-diversi aspetti u interessi ġew meqjusa u kkunsidrati bħala ħaġa waħda. Joħroġ minn dan li l-interessi ta' l-importaturi u l-utenti fl-UE10 ikunu milquta sostanzjalment ħażin bl-applikazzjoni għal għarrieda tal-miżuri eżistenti jekk dawn ma jiġux adattati temporanjament.
(21)
Madankollu, b'kuntrast, kif kien ikkonfermat mill-interess stess ta' l-Industrija Komunitarja, l-interessi tagħha ma jiġux milquta eċċessivament ħażin jekk il-miżuri kellhom ikunu adattati temporanjament billi attwalment ma jistgħux jissodisfaw interament id-domanda tal-klijenti fl-UE10.
(22)
F'tali ċirkostanzi, wieħed jista' raġonevolment jikkonkludi fid-dawl tas-sitwazzjoni speċifika tat-Tkabbir, li mhuwiex fl-interess tal-Komunità li l-miżuri eżistenti jiġu applikati mingħajr adattament temporanju. Madankollu, dan l-adattament għar-rigward ta' importazzjonijiet tal-prodott ikkonċernat fl-UE10 ma għandux ikun tali li jimmina konsiderevolment il-livell mixtieq tal-protezzjoni tal-kummerċ.
(23)
Għal dan l-iskop, modi differenti kienu eżaminati kif l-aħjar tiġi protetta l-Industrija Komunitarja minn dumping dannuż waqt li, fl-istess ħin, jiġi meħud kont ta' l-aspetti ta' l-interess Komunitarju billi jitnaqqas l-impatt ekonomiku tad-dazji anti-dumping fuq ix-xerrejja tradizzjonali fl-EU10 matul il-perjodu ta' aġġustament ekonomiku wara t-Tkabbir.
(24)
Minħabba l-eżistenza ta' miżuri protettivi f'ċerti Stati Membri ta' l-UE10 qabel it-Tkabbir, kien ikkunsidrat li dan jista' jinkiseb l-aħjar billi jkun permess il-50 % tal-volumi tradizzjonali ta' l-esportazzjoni, i.e. volumi ta' l-esportazzjoni mhux milquta mil-miżuri protettivi ta' qabel it-Tkabbir fl-UE10, mill-Ukrajna u mir-Russja lejn l-UE10 jitħallew jidħlu liberi mid-dazji anti-dumping għal perjodu transitorju, bil-kondizzjoni li, flok li jiġu mposti dazji anti-dumping, il-prezzijiet ta' l-esportazzjoni għal dawn l-Istati Membri jiżdiedu sa' livelli li jikkontribbwixxu konsiderevolment għall-eliminazzjoni tad-dannu. F'dan il-kuntest, kwalunkwe esportazzjoni lejn l-UE10 akbar minn dawn il-volumi tradizzjonali ta' l-esportazzjoni tiġi soġġetta għad-dazji anti-dumping, kif ikunu wkoll esportazzjonijiet lejn l-UE15.
6. Impenji
(25)
Wara li saret stima tal-metodi differenti kif l-aħjar jitħallew ikomplu dawn il-flussi tradizzjonali ta' esportazzjonijiet lejn l-UE10, u jiġi żgurat il-kontribut konsiderevoli għall-eliminazzjoni ta' dannu, kien ikkunsidrat li l-mezz l-aktar xieraq kien li jiġu aċċettati mpenji volontarji mill-partijiet kollaboranti b'elementi għal prezzijiet minimi ta' importazzjoni u limiti massimi kwantitattivi. Għaldaqstant, skond l-Artikolu 8(2) tar-Regolament bażi, ġew suġġeriti mpenji mill-Kummissjoni lill-produtturi esportaturi kkonċernati.
(26)
F'dan il-kuntest, ta' min jinnota li, skond l-Artikolu 22(ċ) tar-Regolament bażi, ġew meħuda in konsiderazzjoni ċ-ċirkostanzi speċjali tat-Tkabbir meta l-kondizzjonijiet ta' l-impenji ġew stabbiliti. Huma jikkostitwixxu miżura speċjali billi jipprovdu mod temporanju ta' adattament tal-miżuri eżistenti għall-Komunità mkabbra ta' ħamsa u għoxrin Stat Membru.
(27)
Ta' min jinnota wkoll li l-impenji mhumiex direttament ekwivalenti għal dazju anti-dumping billi l-prezzijiet minimi ta' importazzjoni stabbiliti huma f'livelli aktar baxxi milli s-soltu jkun il-każ. Kif innutat hawn fuq, jekk wieħed jimxi b'mod ieħor ikun qiegħed jagħmel il-prezz tal-prodott ikkonċernat projbittivament għali għall-utenti finali fl-UE10 u, għalhekk, dan ma jkunx fl-interess Komunitarju. Madankollu, il-produtturi esportaturi impenjaw ruħhom li jgħollu l-prezzijiet tagħhom għal livelli li jikkontribbwixxu konsiderevolment għall-eliminazzjoni tad-dannu.
(28)
Volumi ta' importazzjonijiet (“limiti massimi”) ġew għalhekk stabbiliti għall-produtturi esportaturi fl-Ukrajna u r-Russja, bl-użu bħala bażi ta' 50 % tal-volumi tradizzjonali ta' l-esportazzjoni tagħhom lejn l-UE10 fl-2001 u 2002. Ta' min jinnota, madankollu, li żidiet abnormali fil-volumi ta' l-esportazzjoni lejn l-UE10 osservati fl-aħħar xhur ta' l-2003 u l-ewwel xhur ta' l-2004 ġew imnaqqsa mill-volumi tradizzjonali użati fid-determinazzjoni tal-limiti massimi.
(29)
Meta jbiegħu lill-UE10 taħt il-kondizzjonijiet ta' l-impenji tagħhom, il-produtturi esportaturi kkonċernati għandhom jaqblu li jirrispettaw ġeneralment is-sistemi tradizzjonali ta' bejgħ lill-klijenti ndividwali fl-UE10. Il-produtturi esportaturi għandhom għalhekk ikunu jafu li kwalunkwe offerta ta' mpenn tista' tkun ikkunsidrata prattikabbli, u għalhekk aċċettabbli, biss jekk, għall-bejgħ kopert mill-impenji, huma jibqgħu jżommu ġeneralment tali sistemi tradizzjonali ta' kummerċ mal-klijenti tagħhom fl-UE10.
(30)
Il-produtturi esportaturi għandhom ukoll ikunu jaf li, taħt il-kondizzjonijiet ta' l-impenji, jekk jinstab li dawn is-sistemi ta' bejgħ jinbidlu notevolment, jew il-kontroll ta' dawn l-impenji isir b'xi mod diffiċli jew impossibbli, il-Kummissjoni għandha d-dritt li ma taċċettax iżjed l-impenn tal-kumpannija u b'hekk jiġu mposti floku dazji anti-dumping definittivi fil-livell speċifikat fir-Regolament (KE) Nru 658/2002 u (KE) Nru 132/2001 jew li taġġusta l-livell tal-limitu massimu, jew li tgħaddi għal azzjoni korrettiva oħra.
(31)
Ghaldaqstant, kwalunkwe offerta ta' mpenn li tirrispetta l-kondizzjonijiet imsemmija hawn fuq tista' tiġi aċċettata mill-Kummissjoni permezz ta' Regolament tal-Kummissjoni.
D. EMENDA TAR-REGOLAMENTI (KE) Nru 658/2002 U (KE) Nru 132/2001
(32)
Fid-dawl ta' dak li hemm hawn fuq, huwa meħtieġ li wieħed jaħseb, fil-każ li l-Kummissjoni taċċetta impenji permezz ta' Regolament tal-Kummissjoni sussegwenti, biex ikun possibbli li jiġu eżentati importazzjonijiet lejn il-Komunità taħt il-kondizzjonijiet ta' tali mpenji mid-dazju anti-dumping impost mir-Regolamenti (KE) Nru 658/2002 u (KE) Nru 132/2001 billi jiġu emendati dawn ir-Regolamenti,
ADOTTA DAN IR-REGOLAMENT:
Artikolu 1
Fir-Regolament (KE) Nru 132/2001 għandu jiddaħħal l-Artikolu li ġej:
“Artikolu 1A
1. Importazzjonijiet iddikjarati għar-rilaxx f'ċirkolazzjoni libera għandhom ikunu eżentati mid-dazji anti-dumping imposti mill-Artikolu 1, bil-kondizzjoni li dawn huma prodotti minn kumpanniji li l-impenji tagħhom huma aċċettati mill-Kummissjoni u li l-ismijiet tagħhom huma elenkati fir-Regolament tal-Kummissjoni pertinenti, kif emendat minn żmien għal żmien, u li ġew importati konformement mad-disposizzjonijiet ta' l-istess Regolament tal-Kummissjoni.
2. L-importazzjonijiet imsemmija fil-paragrafu 1 għandhom jiġu eżentati mid-dazju anti-dumping bil-kondizzjoni li:
(a)
il-merkanzija ddikjarata u preżentata lid-dwana tikkorrespondi preċiżament mal-prodott deskritt fl-Artikolu 1,
(b)
fattura kummerċjali li jkun fiha mill-inqas l-elementi elenkati fl-Anness tiġi preżentata lill-awtoritajiet tad-dwana ta' l-Istati Membri mal-preżentazzjoni tad-dikjarazzjoni għar-rilaxx f'ċirkolazzjoni libera; u
(ċ)
il-merkanzija ddikjarata u preżentata lid-dwana tikkorrespondi preċiżament mad-deskrizzjoni fuq il-fattura kummerċjali.”
Artikolu 2
Fir-Regolament (KE) Nru 658/2002 qed jiddaħħal l-Artikolu li ġej:
“Artikolu 1A
1. Importazzjonijiet iddikjarati għar-rilaxx f'ċirkolazzjoni libera għandhom ikunu eżentati mid-dazji anti-dumping imposti mill-Artikolu 1, bil-kondizzjoni li dawn huma prodotti minn kumpanniji li l-impenji tagħhom huma aċċettati mill-Kummissjoni u li l-ismijiet tagħhom huma elenkati fir-Regolament tal-Kummissjoni pertinenti, kif emendat minn żmien għal żmien, u li ġew importati konformement mad-disposizzjonijiet ta' l-istess Regolament tal-Kummissjoni.
2. L-importazzjonijiet imsemmija fil-paragrafu 1 għandhom jiġu eżentati mid-dazju anti-dumping bil-kondizzjoni li:
(a)
il-merkanzija ddikjarata u preżentata lid-dwana tikkorrespondi preċiżament mal-prodott deskritt fl-Artikolu 1,
(b)
fattura kummerċjali li tikkontjeni mill-inqas l-elementi elenkati fl-Anness tiġi preżentata lill-awtoritajiet tad-dwana ta' l-Istati Membri mal-preżentazzjoni tad-dikjarazzjoni għar-rilaxx f'ċirkolazzjoni libera; u
(ċ)
il-merkanzija ddikjarata u preżentata lid-dwana tikkorrespondi preċiżament mad-deskrizzjoni fuq il-fattura kummerċjali.”
Artikolu 3
It-test stabbilit fl-Anness għal dan ir-Regolament għandu jiġi miżjud mar-Regolamenti (KE) Nru 132/2001 u (KE) Nru 658/2002.
Artikolu 4
Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussell, nhar is-17 ta' Mejju 2004.

Labels: 3
4
18
6